
Tisztelt Képviselő-testület!

Mint emlékezetes, a Képviselő-testület 92/2024. (VIII. 29.) ÖKT határozatával döntött egy új településterv – településfejlesztési terv és településrendezési terv – elkészítéséről. 

A munka megkezdődött és a tervezett ütemben halad, azonban az eltelt időben azt tapasztaltuk, hogy az agglomerációs településekre jellemző kedvezőtlen építési folyamatok nálunk is megindultak, sőt felgyorsultak.

Ez abban nyilvánul meg, hogy – általában nem helyi vállalkozók – igyekeznek minden talpalatnyi helyen lakásokat építeni, így például arra alkalmatlan telkeken is négy-öt-hat lakás vagy ház épül egymás mögé, ami nyilvánvalóan feszültséget, illetve kedvezőtlen szociális folyamatokat fog generálni a településen.

Mindennek megelőzése mellett fontos felelősségünk az is, hogy a népességgyarapodást közművekkel és intézményrendszerrel is követni tudja a település.

2017-ben, amikor a jelenlegi szabályozást elfogadtuk, még a környező településeken sem volt ekkora a probléma, ezért a hatályos Helyi Építési Szabályzatunk viszonylag megengedő ezen a téren, ugyanakkor az új településtervben mindenképpen szeretnénk egy olyan szabályozást lefektetni, amely figyelembe veszi más települések ez irányú tapasztalatait, illetve szem előtt tartja az önkormányzat teljesítőképességét és a lakosság hosszú távú érdekeit.

Ahhoz azonban, hogy az átmeneti időben se szabaduljanak el a folyamatok, kénytelenek vagyunk viszonylag drasztikusabb eszközhöz folyamodni, és – ahogyan azt már több agglomerációs település megtette – változtatási tilalom elrendelését javasolni a Képviselő-testületnek.
Erre a magyar építészetről szóló 2023. évi C. törvény felhatalmazást ad számunkra, 85-86. §-a az alábbiak szerint rendelkezik erről:

A helyi építési szabályzat készítésének időszakára – a településtervezési szerződés megkötésétől a helyi építési szabályzatról szóló rendelet hatálybalépéséig, de legfeljebb három évre – az érintett területre a települési önkormányzat rendelettel változtatási tilalmat írhat elő.

A változtatási tilalom alá eső területen telket alakítani, új építményt létesíteni, meglévő építményt átalakítani, bővíteni, elbontani, továbbá más, hatósági engedélyhez vagy egyszerű bejelentéshez nem kötött értéknövelő változtatást végrehajtani nem szabad.
A tilalom a törvény szerint nem terjed ki
a) a tilalom hatálybalépésekor hatályos hatósági engedéllyel vagy tudomásulvétellel megvalósuló építési, javítási-karbantartási és a jogszabályokban megengedett más építési munkákra, valamint a tudomásulvétel alapján megkezdett építési tevékenységre,

b) a korábban gyakorolt használat folytatására,

c) az állékonyságot, életet és egészséget, köz- és vagyonbiztonságot veszélyeztető kármegelőzési, kárelhárítási tevékenységre,

d) az a) pont szerinti, hatósági engedélyhez kötött építési munkáknak a településrendezési követelményeket nem érintő kivitelezésére,

e) a honvédelmi és katonai célú területre, és

f) összehangolt védelmi tevékenység, illetve tömeges bevándorlás okozta válsághelyzet esetén a nemzetbiztonsági célú építmények elhelyezésére szolgáló területre.
a) A mentességet a fentieken túl javasoljuk kiterjeszteni
b) a meglevő épületállomány felújítására, korszerűsítésére, valamint a rendeltetési egységek számának növelését nem eredményező bővítésére,
c) új lakó rendeltetési egység (lakás) létesítésére, amennyiben az nem eredményez kettőnél több lakóegységet az ingatlanon, függetlenül annak kialakítási, építési módjától,
d) igazoltan állami pályázati támogatással megvalósuló fejlesztésekre.
Az elrendelt tilalomról, korlátozásról vagy ezek megszüntetéséről a települési önkormányzat képviselő-testülete a jegyző útján tájékoztatja az érintetteket.

A változtatási tilalom – ha az azt elrendelő önkormányzati rendelet rövidebb időről nem rendelkezik – három év eltelte után külön rendelkezés nélkül megszűnik. A változtatási tilalom megszűnését követő két éven belül a változtatási tilalommal érintett területre, építési telekre vagy telekre változtatási, valamint telekalakítási és építési tilalmat nem lehet elrendelni.

Kérem a fentiek alapján előterjesztett rendelettervezet szíves megtárgyalását és elfogadását.

Sülysáp, 2025. február 11.

Horinka László s.k.

polgármester 

Sülysáp Város Önkormányzata Képviselő-testületének 3/2025. (...) önkormányzati rendelete
változtatási tilalom elrendeléséről
[1] A rendelet célja Sülysáp Város Önkormányzata településrendezési céljainak támogatása, a készülő településtervben lefektetni kívánt településrendezési elvek és szabályok érvényre juttatásának biztosítása, és ennek érdekében a nem kívánatos építési tevékenység visszaszorítása, a túlépítettség megelőzése.
[2] Sülysáp Város Önkormányzatának Képviselő-testülete az Alaptörvény 32. cikk (2) bekezdésében meghatározott származékos jogalkotói hatáskörében, a magyar építészetről szóló 2023. évi C. törvény 85. § (1) és 86. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában megállapított feladatkörében eljárva a következőket rendeli el:
1. §
A magyar építészetről szóló 2023. évi C. törvény (a továbbiakban: Méptv.) 86. §-a szerinti változtatási tilalom érvényes Sülysáp Város Önkormányzata Képviselő-testületének a Sülysáp város Helyi Építési Szabályzatáról szóló 21/2017. (X. 31.) önkormányzati rendelete szerinti 
a)
Lk jelű kisvárosias lakóterületekre,
b)
Lke jelű kertvárosias lakóterületekre,
c)
Lf jelű falusias lakóterületekre, valamint a
d)
Vt jelű településközpont vegyes területekre.
2. §
A változtatási tilalom alá eső területeken a Méptv. 85. § (4) bekezdésében, valamint a 3. §-ban foglalt esetek kivételével telket alakítani, új építményt létesíteni, meglévő építményt átalakítani, bővíteni, elbontani, továbbá más, hatósági engedélyhez vagy egyszerű bejelentéshez nem kötött értéknövelő változtatást végrehajtani nem szabad.
3. §
A változtatási tilalom nem terjed ki
a)
a meglevő épületállomány felújítására, korszerűsítésére, valamint a rendeltetési egységek számának növelését nem eredményező bővítésére,
b)
új lakó rendeltetési egység (lakás) létesítésére, amennyiben az nem eredményez kettőnél több lakóegységet az ingatlanon, függetlenül annak kialakítási, építési módjától,
c)
igazoltan állami pályázati támogatással megvalósuló fejlesztésekre.
4. §
Ez a rendelet 2025. február 20-án lép hatályba, és a Sülysáp Város Önkormányzata Képviselő-testületének 92/2024. (VIII. 29.) ÖKT határozata alapján készülő településrendezési terv hatályba lépése napján, de legkésőbb e rendelet hatályba lépésének napjától számított három év elteltével hatályát veszti.

